**PROČITATI INFORMACIJE, STATISTIKU I PRIPREMITI SE ZA AKTIVNOSTI PROJEKTA MUPa**

Program ASTRA SOS telefon i direktna pomoć žrtvama trgovine ljudima počeo je sa radom sredinom februara 2002. godine, otvaranjem prve, i još uvek jedine, SOS linije u Srbiji specijalizovane za problem trgovine ljudima.

Telefon ima dvostruku namenu: **pružanje preventivno-edukativnih informacija** (omogućava informisanje o problemu trgovine ljudima, bezbednim načinima migracije i legalnog rada u inostranstvu) i ostvarivanje direktnog kontakta radi **pružanja podrške i pomoći (potencijalnim) žrtvama trgovine ljudima** i njihovim porodicama, osobama koje se nalaze u lancu trgovine ljudima ili su iz njega izašle bez adekvatne psiho-socijalne pomoći.

**OBLICI POMOĆI DOSTUPNI ASTRINIM KLIJENTIMA I (POTENCIJALNIM) ŽRTVAMA TRGOVINE LJUDIMA SU:**

**– Informacije** o vidovima podrške i pomoći koji postoje u Republici Srbiji i inostranstvu, kao i kontakti organizacija koje se bave problemom trgovine ljudima i direktnim radom sa (potencijalnim) žrtvama trgovine ljudima;

**– Pravna pomoć** tj. **potpuno informisanje u vezi sa statusom,** **pravima i relevantnim zakonskim procedurama**, kao i obezbeđivanje pravnog **zastupnika** žrtvama trgovine ljudima u sudskom postupku;

**– Psihološko savetovanje** i/ili **psihoterapija**

**– Medicinska pomoć**

– **Podrška i praćenje kroz institucionalne procedure** i asistencija u ostvarivanju njihovih ljudskih i građanskih prava (pribavljanje **ličnih dokumenata**, pomoć radi ostvarivanje **dečijih dodataka, socijalne pomoći**);

– **Dugoročna pomoć u procesu (re)integracije i socijalne inkluzije;**

– **Obezbeđivanja transporta;**

– **Pomoć pri repatrijaciji** (povratku u zemlju porekla);

– Ukoliko je klijent/kinja ASTRE osoba stranog državljanstva i ne razume srpski jezik, obezbeđuju se **usluge prevodioca.**

**ASTRA MOBILNI TIM**

**ASTRA Mobilni tim oformljen je za:**

- **realizaciju terenskih akcija** od trenutka **identifikacije** žrtava trgovine ljudima, kroz **period oporavka** pa sve do njihove (re)integracije i **pune socijalne inkluzije**.

- **pruža tehničku podršku i obezbeđuje transport** u okviru pružanja različitih vidova pomoći **(pravne, medicinske, psihološke**…), kao i pomoć pri repatrijaciji (**povratku u zemlju porekla**) i transport do prebivališta.

**Terenske akcije ASTRA Mobilni tim sprovodi u cilju:**  
– **praćenja** klijentkinja i klijenata kroz institucije i organizacije (a u okviru pružanja osnovnih vidova pomoći);

**– održavanja kontakta** sa klijentkinjama i klijenatima u vidu kućnih poseta, posebno onima koji ne žive u Beogradu;

– ostvarivanja ličnog **kontakta sa rođacima žrtava** trgovine ljudima (u vezi sa preuzimanjem različite dokumentacije, fotografija i sl.);

Praksa je pokazala da je klijentkinjama i klijenatima mnogo lakše da se obrate ASTRI nego zvaničnim institucijama, pa je stoga **njihovo praćenje kroz institucije kao što su centri za socijalni rad, sud, opštine, policija, zdravstvene ustanove i sl**. jedna od osnovnih vrsta pomoći, čiji je cilj psiho-socijalna podrška, prevazilaženje administrativnih prepreka u ostvarivanju njihovih osnovnih ljudskih prava, kao i prevencija sekundarne viktimizacije žrtava.

**PRAVNA POMOĆ**

ASTRA svojim klijentkinjama/klijenatima pruža **informacije o njihovom pravnom statusu**, kao i **podršku tokom trajanja pravnih procedura**.

Advokati ASTRE **zastupaju žrtve trgovine ljudima** kao njihovi punomoćnici u toku krivičnog postupka protiv trgovaca ljudima.

Imajući u vidu da su klijentkinje/klijenti ASTRE učešćem u krivičnom postupku ne samo kao oštećeni, već i kao svedoci, takođe izloženi izuzetno stresnim okolnostima, **advokati i konsultantkinje ASTRE ih prate** **tokom čitavog sudskog postupka.**

**Obezbeđujući im advokate i naknadu sudskih taksi**, ASTRA je svojim klijentkinjama/klijenatima omogućila podnošenje prvih tužbi za naknadu štete. Kako se imovinsko-pravni zahtev za sada ostvaruje naknadno u parničnom postupku, ASTRA aktivno učestvuje u organizovanju dolaska stranih državljanki – žrtava trgovine ljudima, koje su u međuvremenu repatrirane u matične zemlje, a čije je prisustvo, radi davanja iskaza i veštacenja, neophodno na ročištu u toku parnice. Kao i u slučajevima krivičnog postupka, ASTRINI pravni zastupnici i konsultantkinje vrše monitoring čitavog procesa i praćenje klijentkinja/klijenata u svim situacijama koje zahtevaju njihovo **direktno učešće u parničnom postupku**.

**PSIHOLOŠKA POMOĆ**

Imajući u vidu težinu situacije kroz koju su žrtve trgovine ljudima prošle, radi ojačavanja njihovih kapaciteta za prevazilaženje efekata post-traumatskog stresnog poremećaja, ASTRA im pruža psihološku pomoć i podršku.

Putem ASTRA SOS telefona, konsultatkinje vode **neformalno savetovanje,**koje podrazumeva održavanje redovnog kontakta, podršku u kriznim momentima, upoznavanje i reagovanje na potrebe klijentkinja/klijenata, kao i obaveštavanje o aktivnostima koje se sprovode u ASTRINOM Dnevnom centru. Ovo je, takođe, važan vid komunikacije sa klijenatima koji žive van Beograda i Srbije, zbog čega je održavanje neposrednog kontakta otežano.

**Profesionalna psihološka pomoć**u vidu profesionalnog savetovanja, psihoterapije, **psihijatrijskih tretmana i grupnih terapija** stoje na raspolaganju svim (potencijalnim) žrtvama trgovine ljudima kao osnovni vid pomoći.

**MEDICINSKA POMOĆ**

U saradnji sa privatnim poliklinikama, specijalističkim ordinacijama i, po potrebi, Institutom za sudsku medicinu, ASTRA (potencijalnim) žrtvama trgovine ljudima obezbeđuje neophodne medicinske usluge. Klijentkinjama/klijenatima stoje na raspolaganju sledeći vidovi pomoći:

– **Opšti zdravstveni pregled, specijalistički pregledi i laboratorijske analize;**  
– Anonimno **testiranje na HIV, hepatitis B i C** (kao i poverljivo savetovanje pre i posle testiranja);  
**– Lekarski pregledi** u cilju prikupljanja dokumentacije potrebne **za ostvarivanje prava u sudskim postupcima**.

Sve usluge ASTRE su besplatne.